
                                                                                   Jogszabállyal nem ellentétes

Tisztelt Képviselő-testület!

Mindszentkálla Község Önkormányzata Képviselő-testülete 52/2021. (XI.04.) határozatával döntött a településrendezési eszközök felülvizsgálatáról, új településterv készítéséről. 

Az Önkormányzat az E-TÉR felületen keresztül lefolytatta az egyeztetést, megkérte az érintett államigazgatási szervek véleményét az elkészített településterv tervezetével kapcsolatban.
2023. november 30-án, majd 2024. április 24. napján lakossági fórum került megtartásra, melyet követően az érintettek írásbeli észrevétellel élhettek.
A Képviselő-testület a beérkezett véleményekről, az egyeztetési eljárás lezárásáról 121/2024. (XII.04.) határozatával döntött, mely jelen előterjesztés mellékletét képezi.

Tekintettel arra, hogy az államigazgatási szervek véleményének 6 hónapos érvényességi ideje lejárt, így a véleményezési eljárást meg kellett ismételni. Mivel az E-TÉR rendszerben az ismételt véleményezésre nincs lehetőség, így hivatali kapun keresztül történt az érintett hatóságok megkeresése, a partnerségi eljárás keretében a lakossági fórumot is ismételten meg kellett hirdetni, melyre 2025. február 19-én került sor. Ez a megismételt véleményezési szakasz a 39/2025. (III.18.) kt. határozattal lezárásra került. 

Fentieket követően megkeresésre került a Veszprém Vármegyei Kormányhivatal Állami Főépítészi Iroda az E-TÉR felületen keresztül, melynek során kérelmezte az Önkormányzat a településterv vonatkozásában a záróvélemény kiadását.

A 2025. május 5-én megküldött záró szakmai véleményében az Állami Főépítész a Mindszentkálla, 197 hrsz.-ú telken történt területfelhasználás változás (zöldterületből falusias lakóterület) miatt újabb véleményezés lefolytatását kérte. A véleményezés egy egyeztető tárgyalás keretén belül zajlott Mindszentkállán, 2025. június 10-én. Az egyeztető tárgyaláson képviseltette magát a Veszprém Vármegyei Kormányhivatal Állami Főépítészi Iroda és a Balaton-felvidéki Nemzeti Park Igazgatósága, valamint a Tapolcai Rendőrkapitányság. Az egyeztetésről készült feljegyzés jelen előterjesztés mellékletét képezi. A feljegyzésben szereplő javításokat a Tervező a tervdokumentációban megtette. 
Azon államigazgatási szervek, akik az egyeztetésen nem vettek részt, a településtervvel kapcsolatosan írásbeli nyilatkozatot tehettek. A beérkezett nyilatkozataikban kifogást nem emeltek a következő államigazgatási szervek: 
· Közép-dunántúli Vízügyi Igazgatóság
· Veszprém Vármegyei Önkormányzat Közgyűlésének Elnöke
· Veszprém Vármegyei Katasztrófavédelmi Igazgatóság
· Veszprém Vármegyei Kormányhivatal Földhivatali Főosztály
· Budapest Főváros Kormányhivatala Népegészségügyi Főosztály
· Veszprém Vármegyei Kormányhivatal Környezetvédelmi, Természetvédelmi és Hulladékgazdálkodási Főosztály 
· Honvédelmi Minisztérium Hatósági Főosztály
· Nemzeti Média és Hírközlési Hatóság
· Építési és Közlekedési Minisztérium Vasúti Hatósági Főosztály

Fenti vélemények szintén jelen előterjesztés mellékletét képezik.
Kérem, hozzák meg döntésüket.

Mindszentkálla készülő településterve (3281 E-Tér azonosítójú) (általános eljárás) ismételt egyeztetési eljárásának lezárásáról 

	Mindszentkálla Község Önkormányzata Képviselő-testülete a jelen határozat mellékletét képező dokumentumban (feljegyzés) foglaltakkal egyetért. 	Jelen döntéssel a Képviselő-testület lezárja az ismételt véleményezési szakaszt.

		A Képviselő-testület felkéri a Polgármestert, hogy a döntésről értesítse a Tervezőt, valamint, a döntést küldje meg az Állami Főépítész részére. 

